Document ID: 32006D0718

ΑΠΌΦΑΣΗ 2006/718/ΚΕΠΠΑ ΤΟΥ ΣΥΜΒΟΥΛΊΟΥ
της 23ης Οκτωβρίου 2006
για την εφαρμογή της κοινής θέσης 2006/276/ΚΕΠΠΑ σχετικά με περιοριστικά μέτρα εις βάρος ορισμένων αξιωματούχων της Λευκορωσίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη την κοινή θέση 2004/276/ΚΕΠΠΑ, της 10ης Απριλίου 2006, σχετικά με περιοριστικά μέτρα εις βάρος ορισμένων αξιωματούχων της Λευκορωσίας και για την κατάργηση της κοινής θέσης 2004/661/ΚΕΠΠΑ (1) και ιδίως το άρθρο 2, σε συνδυασμό με το άρθρο 23 παράγραφος 2 δεύτερη περίπτωση της συνθήκης για την Ευρωπαϊκή Ένωση,
Εκτιμώντας τα ακόλουθα:
(1)
Στις 10 Απριλίου 2006, το Συμβούλιο ενέκρινε την κοινή θέση 2006/276/ΚΕΠΠΑ, που επιβεβαίωσε τα ισχύοντα περιοριστικά μέτρα κατά των υπευθύνων για παραβιάσεις των διεθνών εκλογικών κανόνων στις Προεδρικές εκλογές της Λευκορωσίας, στις 19 Μαρτίου 2006, και για την καταστολή σε βάρος της κοινωνίας των πολιτών και της δημοκρατικής αντιπολίτευσης και κατά των συνδεομένων με αυτούς φυσικών ή νομικών προσώπων, φορέων, ή οργανώσεων.
(2)
Στις 18 Μαΐου 2006, το Συμβούλιο ενέκρινε την κοινή θέση 2006/362/ΚΕΠΠΑ που τροποποιεί την κοινή θέση 2006/276/ΚΕΠΠΑ, προκειμένου να επιβληθεί δέσμευση κεφαλαίων και περιουσιακών στοιχείων των ανωτέρω προσώπων, καθώς και φυσικών ή νομικών προσώπων, φορέων ή οργανώσεων που συνδέονται με αυτά.
(3)
Κατά τα οριζόμενα στην κοινή θέση 2006/276/ΚΕΠΠΑ, το Συμβούλιο επανεξέτασε τα περιοριστικά μέτρα, αποφαινόμενο κατόπιν προσφάτων εξελίξεων ότι αυτά θα πρέπει να στρέφονται και κατ' άλλων επίσης προσώπων, ευθυνόμενων για την καταστολή σε βάρος της κοινωνίας των πολιτών και της δημοκρατικής αντιπολίτευσης· οι κατάλογοι που περιλαμβάνονται στα Παραρτήματα ΙΙΙ και ΙV της κοινής θέσης 2006/276/ΚΕΠΠΑ θα πρέπει να τροποποιηθούν αναλόγως.
ΑΠΟΦΑΣΙΖΕΙ:
Άρθρο 1
Τα Παραρτήματα ΙΙΙ και ΙV της κοινής θέσης 2006/276/ΚΕΠΠΑ αντικαθίστανται από το κείμενο του Παραρτήματος της παρούσας απόφασης.
Άρθρο 2
Η παρούσα απόφαση αρχίζει να παράγει αποτελέσματα από την ημερομηνία έκδοσής της.
Άρθρο 3
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Λουξεμβούργο, 23 Οκτωβρίου 2006.

Labels: 10
18
11
5